[{"text_idx": "#000000", "text": "Fel Awdurdod rydym wedi cychwyn ar genhadaeth hir-dymor i adfer cyflwr ein mawndiroedd er budd yr amgylchedd a bywyd gwyllt."}, {"text_idx": "#000001", "text": "Gyda thraean o fawndiroedd Cymru yma yn Eryri, mae gennym dasg enfawr o\u2019n blaenau. Rydym yn cydweithio gyda thirberchnogion a phartneriaid i gau ffosydd artiffisial, ail-broffilio torlannau mawn (clogwyni bychan o fawn moel), ail-blannu mawn moel a thorri coed pinwydd."}, {"text_idx": "#000002", "text": "Trwy gydweithio agos gydag amaethwyr a phorwyr, gallwn sicrhau eu bod yn gallu parhau i bori\u2019r tir. Mae pori cynaliadwy yn fuddiol i\u2019r mawndir gan ei fod yn ei gadw\u2019n iach ac yn rhwystro unrhyw un rhywogaeth rhag goruchafu."}, {"text_idx": "#000003", "text": "Pam fod angen adfer ein mawndiroedd?"}, {"text_idx": "#000004", "text": "Mae mawndir yn dal mwy o garbon nag unrhyw fath arall o bridd. Mae mawndiroedd Eryri yn storio mwy na 52% o\u2019n carbon pridd, er mai dim ond 12% o\u2019r ardal sy\u2019n fawndir. Dros y degawdau mae llawer o\u2019n mawndiroedd wedi eu difrodi gan ffosydd, erydiad, gor-bori, plannu coed a hyd yn oed torri mawn fel tanwydd yn y dyddiau a fu. Mae mawn agored, sych yn rhyddhau tunelli o garbon bob blwyddyn gan fod y storfa garbon anferth yn ein mawndiroedd yn cael ei falurio neu ei olchi ymaith, ac felly mae\u2019n rhaid eu hadfer er mwyn atal carbon rhag cael ei ryddhau ohonynt."}, {"text_idx": "#000005", "text": "Ar hyn o bryd mae 75% o fawndiroedd Cymru wedi eu difrodi neu eu haddasu ac yn gollwng 510kt o garbon bob blwyddyn. I roi hynny mewn cyd destun, byddai angen plannu bron i 8.5 miliwn o goed a\u2019u gadael i dyfu am 10 mlynedd er mwyn storio gymaint a\u0302 hynny o garbon! Felly mae\u2019n rhaid i ni eu hail-wlychu, gorchuddio mawn agored a sicrhau eu bod yn cael eu rheoli\u2019n gynaliadwy."}]